b'\n_START_ARTICLE_\nLi\xc5\xa1\xc4\x8dek\n_START_SECTION_\nOpis\n_START_PARAGRAPH_\nOdrasli li\xc5\xa1\xc4\x8dki dose\xc5\xbeejo v dol\xc5\xbeino med 11,5 in 12,5 cm in imajo perje pisanih barv. Po hrbtu prevladujejo rde\xc4\x8dkasto-rjavi toni, teme in tilnik pa sta \xc4\x8drne barve, trebuh je svetlej\xc5\xa1i. Peruti so \xc4\x8drne, po sredini pa pre\xc4\x8dno poteka rumen pas. Okrog kljuna ima li\xc5\xa1\xc4\x8dek zna\xc4\x8dilno rde\xc4\x8do obrazno masko, za o\xc4\x8dmi pa ima belo liso. Samec in samica se lo\xc4\x8dita le po zaklju\xc4\x8dku rde\xc4\x8de maske \xc4\x8dez o\xc4\x8di in po peresih na robu peruti. Samica ima ta peresa rjave, samec pa zelene barve. Mladi\xc4\x8di so rjavkasti in lisasti. Odrasle ptice merijo preko kril med 21 in 25 cm, tehtajo pa med 14 in 19 g. Ogla\xc5\xa1a se s hitrim in zvene\xc4\x8dim didlit. Zaradi lepe obarvanosti in \xc5\xbeivahne narave so li\xc5\xa1\xc4\x8dke \xc5\xbee v anti\xc4\x8dnem Rimu lovili za hi\xc5\xa1ne ljubljen\xc4\x8dke.\n_START_SECTION_\nRaz\xc5\xa1irjenost\n_START_PARAGRAPH_\nLi\xc5\xa1\xc4\x8dek je doma v Evropi, Severni Afriki, ter zahodni in osrednji Aziji. Kasneje so ga zanesli tudi drugam po svetu. V 19. stoletju so ga zanesli na jugovzhod Avstralije, kjer se je hitro raz\xc5\xa1iril._NEWLINE_Li\xc5\xa1\xc4\x8dek je dru\xc5\xbeabna ptica, ki poseljuje parke, vrtove, sadovnjake in polja, pogosto pa se zadr\xc5\xbeuje tudi na zapu\xc5\xa1\xc4\x8denih povr\xc5\xa1inah, kjer je dovolj hrane. Osnovna hrana li\xc5\xa1\xc4\x8dka so drobna semena, ob\xc4\x8dasno pa kljuva tudi brste in listne vr\xc5\xa1i\xc4\x8dke. V \xc4\x8dasu gnezdenja lovi tudi \xc5\xbeu\xc5\xbeelke. Takrat z rastlin obira tudi listne u\xc5\xa1i. Najpogostej\xc5\xa1a hrana li\xc5\xa1\xc4\x8dka so semena iz rastlin rodu bodak (Carduus), po katerem je dobil tudi znanstveno ime. Obi\xc4\x8dajno gnezdi na listavcih in po grmovju. Skodeli\xc4\x8dasto gnezdo splete iz koreninic in drobnih vejic, od znotraj pa ga postelje z \xc5\xbeivalskimi dlakami, paj\xc4\x8devinami in podobnimi materiali. Samica vanj v dveh, redkeje celo v treh leglih, izle\xc5\xbee 4-6 jajc. Po 14 dneh se izvalijo mladi\xc4\x8di, ki so gnezdomci in jih hranita oba star\xc5\xa1a. Samostojni postanejo po treh tednih.'